SUOMEN LÄÄKÄREIDEN					Jäsenkirje 1/2004
BALINT-YHDISTYS						Helsinki 19.2.2004.

Hyvät yhdistyksen jäsenet!

Tapahtunutta: Berliinin kongressiin lokakuussa -03 osallistui 11 yhdistyksen jäsentä. Kuulumisista kerrottiin syysseminaarissa marraskuussa. Yhteinen kokemus oli, että ongelmat ovat samat lääkärin työssä meillä ja muualla. Toisaalta yhteiskunta muuttuu kiihtyvällä vauhdilla ja väestön tarpeet sen mukana, toisaalta ihmisen kärsimys sekä kuulluksi ja autetuksi tulemisen tarve ovat ennallaan. Hoitosuhteet ovat kriisissä niin kuin ennenkin, resursseja on liian vähän  ja uutena ilmiönä osa ihmisistä hoidattaisi asiansa vain puhelimessa ja internetin välityksellä, niin ettei hoitosuhde tahdo päästä edes alkuun. Myös lääkäreiden työuupumus oli vahvasti esillä. Tästä huolimatta työ näyttäytyi myös innostavana ja palkitsevana, tekijälleen voimia antavana. Työn hallintaa voitiin parantaa monin keinoin ja työntekijälle annettiin selvä viesti huolehtia itsestään eri tavoin ja tunnistaa muutostarve työoloissaan. Kongressin tunnelma oli innostava ja virkistävä ja valoi uskoa siihen, että kyllä meilläkin osataan monta asiaa.

Vuosikokous: Yhdistyksen vuosikokous pidetään keskiviikkona 14.4.2004 klo 17.00. Lääkäritalossa, Mäkelänkatu 2, kab. 2. Sen tärkeimpänä asiana hallitus ehdottaa yhdistyksen jäsenistön määrittävän 4 §:n sääntömuutosta.  Se mahdollistaisi myös hammaslääkäreiden ja hammaslääketieteen opiskelijoiden liittymisen yhdistykseen. Hammaslääkäreillä on jo pitkään ollut joitakin työnohjausryhmiä ja niiden tarve on kasvamassa. Hammaslääkärilehdessä on ollut kirjoituksia aiheesta ja ne ovat herättäneet kiinnostusta ja kyselyjä. Yhdistyksemme on ollut jo toista vuotta Duodecimin jäsenyhdistys. On selvitetty, että se ei ole este hammaslääkärien liittymiselle. Perinteisen vuosikokousesitelmän sijasta on varattu mahdollisuus osallistua teatteriesitykseen  Othellohyrrä Kansallisteatterin pienellä näyttämöllä klo 19.00. Kiinnostuneita pyydetään lunastamaan itse lippunsa Lippupisteestä tai Turun ja Tampereen Stocmannilta viimeistään 24.3. mennessä. Varaus tehty nimellä Marja Nick.
Tervetuloa!

Suomalainen lääkäriseura Duodecim, Lääketieteen filosofian seura, Tampereen yliopisto ja Valamon kansanopisto järjestävät yhdessä seminaarin Lääketiede ja kuvataide 14-16.5.2004. Valamossa.  Tiedustelut ja ilmoittautumiset suoraan Valamon kansanopisto puh. 017-5701 400 tai sähköpostilla opisto@valamo.fi

Syysseminaari on suunniteltu pidettäväksi loka-marraskuussa -04. Aiheeksi on kaavailtu jotain hammaslääketiedettä sivuavaa teemaa. Ehdotukset ajasta, paikasta ja aiheesta ovat tervetulleita puheenjohtajalle marja.nick@hel.fi tai sihteerille eeva.makkonen@nic.fi 

Yhdistyksen kotisivut ovat osoitteessa www.terveysportti.fi/balint. Pyydämme ohjaajia edelleen päivittämään tietojaan. Se käy helposti kirjoittamalla muuttuneet tiedot PALAUTETTA painikkeesta avautuvaan kenttään ja painamalla LÄHETÄ. Tieto menee suoraan Aki Rovasalolle, joka yllä pitää edelleen sivuja.